### Beslutning

Fremsendes til Økonomiudvalget til behandling i henhold til beslutning i byrådets møde den 18. august 2021.

I forbindelse med opgaveudvalgets arbejde har der været en særlig fokus på de politisk udpegede bestyrelsesmedlemmer i de selskaber hvor [adresse] er medejer og/eller har udpegningsret.

Tidens governance, et stigende behov for og krav om en professionalisering af Bestyrelsesarbejdet, samt den løbende skærpelse af bestyrelsesansvar for bestyrelserne kollektivt, betyder at vi må stille øgede kompetencekrav til vores bestyrelser og bestyrelsesmedlemmer.

De rette kompetencer og den rette erfaringsbaggrund skal være til stede for at få det rette samspil, ansvars- og arbejdsfordeling, samt den rette dynamik mellem bestyrelse og ledelse.

Vi kan uddanne og kompetenceudvikle vores byrådsmedlemmer til en vis grad, således at de føler sig bedst muligt rustet uanset deres baggrund og mange byrådsmedlemmer bliver ad åre meget erfarne og kompetente bestyrelsesmedlemmer, men dels gør kommunalvalg og konstitueringer at dette ikke er styrbart og dels giver de 4-årige udpegninger og udskiftninger ikke grobund for kontinuitet i bestyrelserne.

Derfor er det væsentligt at finde den rette balance mellem politiske medlemmer af bestyrelsen og bestyrelsesmedlemmer der er har en særlig faglig kompetence som bestyrelsesmedlemmer og kan sikre både kontinuitet og udvikling over længere tid.

Af hensyn til ovenstående og for altid at sikre den nødvendige diversitet og kompetenceprofil er tilstede i bestyrelsen, mener vi at der altid skal være en overvægt af eksterne professionelle bestyrelsesmedlemmer og en undervægt af udpegede politikere og byrådsmedlemmer, uanset hvor erfarne eller uerfarne sidstnævnte gruppe måtte være.

Formanden for bestyrelsen indtager her en særlig rolle i at sikre virksomhedens udvikling og integriteten i beslutningsprocesserne i forhold til såvel direktionen som den øvrige bestyrelse. Desuden vil Formanden ofte skulle have en særligt tæt og løbende dialog med virksomhedens direktør og/eller direktion. En dialog præget af professionel og ledelsesmæssig indsigt og kompetence. Der må desuden især i formandsrollen ikke kunne være tvivl om adskillelsen af den politiske rolle og indsats, på den ene side, og den bestyrelsesformands påkrævede rolle og indsats, på den anden side.

Det konservative folkeparti mener således, at vi af hensyn til dette bør beslutte at formandsposten i de kommunalt helt eller delvist ejede eller kontrollerede selskaber skal besættes af et eksternt professionelt bestyrelsesmedlem med de rette faglige kompetencer og den nødvendige ledelses- og erfaringsbaggrund til jobbet. Samtidig foreslår vi at formandsposten ikke kan besættes af et politisk udpeget medlem, som er aktiv politiker og/eller som samtidig er medlem af Aarhus Byråd.

Vi foreslår at

• Der altid skal være en overvægt af eksterne professionelle bestyrelsesmedlemmer og en undervægt af udpegede politikere og byrådsmedlemmer i de selskaber som [adresse] er helt eller delvist, direkte eller indirekte medejere af og i hvilke der udpeges byrådsmedlemmer til bestyrelsen

• Bestyrelsesposter i disse selskaber altid skal besættes af et eksternt professionelt bestyrelsesmedlem med de rette faglige kompetencer og den nødvendige erfaringsbaggrund til jobbet. Formandsposten kan ikke besættes af en aktiv politiker eller et politisk udpeget medlem, der samtidig er medlem af Aarhus Byråd.

Stillet at Odette Jørgensen på vegne af den konservative byrådsgruppe.

**Indstilling fra Borgmesterens Afdeling og Magistratsafdelingen for Teknik og Miljø**

**Svar på forslag om byrådsmedlemmer i bestyrelser**

Svar på forslag om politik for byrådsmedlemmer i bestyrelser, udpeget af [adresse].

### Resumé

Det Konservative Folkeparti (KF) har fremsat et forslag om politik for byrådsmedlemmer i bestyrelser, udpeget af [adresse]. Forslaget angår fordelingen mellem eksterne medlemmer og byrådsmedlemmer i bestyrelserne i selskaber ejet af kommunen.

Indstillingen tager afsæt i politikken for aktivt ejerskab og Opgaveudvalgets anbefalinger, om at styrke kompetencerne i bestyrelserne.

Det aktuelle billede i de kommunale selskaber viser, at der i vid udstrækning er eksterne medlemmer i selskabernes bestyrelser. Der er ofte fastsat en fordeling mellem eksterne medlemmer og byrådsmedlemmer i selskabernes vedtægter.

Kompetencer og diversitet i bestyrelserne er et vigtigt fokuspunkt og derfor lægges der også op til, at der skal foretages en evaluering af kommunens politik for aktivt ejerskab samt fordelingen og sammensætningen af bestyrelserne inden for 2 år.

### Indstilling

Det indstilles:

At 1) Byrådet vedtager KF’s forslag om, at der i de selskaber, som [adresse] ejer helt eller delvist, skal være en overvægt af eksterne bestyrelsesmedlemmer set i forhold til bestyrelsesmedlemmer, der også er byrådsmedlemmer.

At 2) Byrådet vedtager KF’s forslag om, at der skal være eksterne bestyrelsesformænd i de selskaber, som [adresse] ejer helt eller delvist.

At 3) Byrådet godkender, at der foretages en revision af politikken for aktivt ejerskab, som indeholder en evaluering af fordelingen og sammensætningen af bestyrelserne i de kommunale selskaber, inden for en periode på 2 år.

At 4) Byrådet bemyndiger rådmanden for Teknik og Miljø til at godkende de nødvendige ændringer af vedtægterne på generalforsamlinger for de relevante selskaber i [adresse].

### Sagens forløb

14-04-2021 Aarhus Byråd
Sagens behandling blev udsat i byrådets møde den 14. april 2021.
 28-04-2021 [adresse]
Sagens behandling blev udsat i byrådets møde den 28. april 2021.
 12-05-2021 [adresse]

Fremsendes til Borgmesterens Afdeling med henblik på udarbejdelse af en indstilling, jf. byrådets vedtagelse i mødet den 12. maj 2021 om magistratsbehandling af forslaget.

Sagen bedes tilbagesendt byrådet via Magistraten.

 06-07-2021 Flere afdelinger
Beslutningsforslag besvaret med indstilling fra Borgmesterens Afdeling og Magistratsafdelingen for Teknik og Miljø.
 05-08-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 09-08-2021 Magistraten
Fremsendes til [adresse] med bemærkning, at Magistraten i mødet den 9. august 2021 anbefaler, at byrådet tiltræder Borgmesterens Afdeling samt Magistratsafdelingen for Teknik og Miljøs indstilling af 6. juli 2021.
 18-08-2021 [adresse]
Fremsendes til Økonomiudvalget til behandling i henhold til beslutning i byrådets møde den 18. august 2021.
 08-09-2021 Økonomiudvalget
Udvalget kunne enstemmigt tiltræde indstillingen i overensstemmelse med Magistratens anbefaling.

 Økonomiudvalget anbefaler herudover, at byrådet i den kommende byrådsperiode går i dialog med selskaberne og får indhentet bemærkninger om, hvilken betydning den ændrede sammensætning af bestyrelsen har haft hos det enkelte selskab.

 Villads Frederiksen og Paulina Kristoffersen var forhindrede i at deltage i udvalgets behandling af sagen.
 15-09-2021 [adresse]
Karin Søndergaard og Magistratsafdelingen for Teknik og Miljø med bemærkning, at byrådet i sit møde den 15. september 2021 har vedtaget Magistratens indstilling i overensstemmelse med erklæring fra Økonomiudvalget af 8. september 2021.